Bejaarde dokter vas vir lewenspolisbedrogFoto ter illustrasie. (Argieffoto) ’n 84-jarige dokter van KwaZulu-Natal is Donderdag in hegtenis geneem op aanklag van bedrog met betrekking tot ’n lewenspolis. Hy word saam met die polishouer, die eiser en begrafnisondernemer van bedrog aangekla. Volgens kapt. Simphiwe Mhlongo, woordvoerder van die Valke, is die dokter glo in Mei 2020 deur ’n begrafnisondernemer ontbied om ’n persoon dood te verklaar. Die dokter beweer die persoon was wel dood en hy het hom dus dood verklaar. “’n Doodsertifikaat is deur die departement van binnelandse sake uitgereik en die oorledene is glo veras,” sê Mhlongo. ’n Eis vir ’n lewenspolis van R6,5 miljoen is daarna ingedien. “Die versekeringsmaatskappy het ’n interne ondersoek van stapel gestuur en bevind dat die oorledene – die polishouer – eintlik springlewendig is. Laasgenoemde het na bewering die versekeringsmaatskappy probeer bedrieg.” ’n Klag van bedrog is by die polisiestasie in Berea aanhangig gemaak en die saak is na die Valke oorgeplaas. Die polishouer, Emmnuel Ponen (33), die eiser, Merlen Munusamy (45), en die begrafnisondernemer, Sifiso Gabela (47), is reeds verlede jaar in hegtenis geneem. Die verdagtes sal na verwagting weer op 17 Maart in die gespesialiseerde kommersiële misdaadhof in Durban verskyn.